## Metrovalencia oferix servici nocturn la vespra del 9 d’Octubre per a facilitar l’accés als actes programats

*** La nit del dimecres 8 d’octubre, els metros i tramvies circularan fins prop de les 03:00 hores de la matinada per a facilitar l’accés a l’espectacle de drons i el castell de focs artificials, entre altres iniciatives**

Ferrocarrils de la Generalitat Valenciana (FGV) oferix servici nocturn en Metrovalencia el dimecres 8 d’octubre, vespra del Dia de la Comunitat Valenciana, per a facilitar l’accés als diversos actes programats amb motiu de la celebració del 9 d’Octubre.

El dispositiu funcionarà, igual que els caps de setmana, fins prop de les 03:00 h de la matinada i facilitarà l’accés i el posterior retorn a l’espectacle pirotècnic que es dispararà en el pont de Montolivet, en l’entorn de la Ciutat de les Arts i les Ciències, a les 23:59 hores. Prèviament, a les 23:00 hores, s’ha previst l’espectacle *Oceans*, en el qual intervindran 200 drons.

Metrovalencia compta amb la línia 10 del tramvia per a facilitar l’accés a estes dos iniciatives, juntament amb la resta de línies en funcionament eixa nit.

Els servicis previstos per Metrovalencia la nit del 8 d’octubre formen part del dispositiu nocturn de metro i tramvia que oferix circulacions fins prop de les 03:00 h de la matinada, els divendres, dissabtes i vespra de festius, com este cas.

Durant el dijous 9 d’octubre, i per a facilitar l’accés als actes institucionals, la processó cívica i la *mascletà* en la plaça de l’Ajuntament, entre altres actes, Metrovalencia presta els servicis diürns habituals, amb reforç d’aquells servicis amb direcció al centre de la ciutat.

Davant de la previsible assistència massiva a estos esdeveniments, FGV reforçarà el seu personal de seguretat i d’atenció al client, a més de posar en circulació tots els metros de més capacitat.

Els horaris es poden consultar en la pàgina web [www.metrovalencia.es](http://www.metrovalencia.es) i en el telèfon gratuït d’informació i atenció al client 900 46 10 46, així com en l’app oficial de Metrovalencia.

Fecha: 07/10/2025